Istor ar berrfilm ? Ur skrivagner  diawen, gennet dirak e bajenn wenn ! Haha ! Ne oan ket o soñjal er film ha me o skrivañ an deiz all, koulskoude. Hogen dedennus eo gwelet an dibaboù a vez graet ganto, ha soñjal eo evel skrivañ, un tammig. Pa zibabomp ni (ya, lakaomp ez eus ur skrivagner ac'hanon, memestra, pe un danvez-skrivagner d'an nebeutañ) ar gerioù e tibabont int ar gouloù, pa droomp hor frazennoù e cheñchont lec'h d'ar c'hamera, pikoù ha virgulennoù a zo hon talennoù o cheñch, ho frammoù hon rannbennadoù. An diforc'h o vezañ n'eus aktour ebet dirazomp, hag e krouomp holl o zrivliadoù. Dedennusoc'h a-wechoù eget displegañ e-pad 10 munutenn ar pezh a fell deoc'h gwelet an aktour oc'h ober. Hogen gellout a ra tud all degas traoù n'ho pefe ket soñjet, traoù nevez hag o fersonelezh. Mat eo bezañ digor d'ar soñjoù all, digor war ar bed ivez, d'am soñj. Kalz skrivagnerien a lavar e kavont o awen er vuhez pemdez, er bed tro-dro dezho, skrivagnerien gwirvoud ha lod faltaziusoc'h. An disterañ tra a c'hell lakaat an ijin da vont. Setu perak eo pouezus lenn, ivez, d'am soñj. Evit kaout soñjoù nevez. Gwelloc'h 'vefe evel-just ma c'hellfemp dibab e-touez kantadoù a levrioù nevez e brezhoneg, peadra da blijout d'an holl ha da aweniñ yezh ha stil ar skrivagnerien pe an danvez-skrivagnerien, met graet 'vo gant ar pezh a vo, ne dalvez ket ar boan lakaat palioù d'ar yezh ne vint tizhet biken.